In nomine Domini Dei æterni et Salvatoris nostri Jesu Christi, notum esse volumus tam præsentibus quam futuris hujus matris nostræ Eduensis scilicet ecclesiæ fidelibus et filiis omnis congregatio incliti testis Christi Nazarii, quam sæpissime viscera pietatis nostræ pulsaverit Ingrannus honorabilis et carus Gisleberti comitis vasallus, ut sibi quandam portionem proprietatis nostræ ad mensam fratrum pertinentem subscriptione precariæ confirmare dignaremur: quæ scilicet res sunt sitæ in comitatu Belnensi, in villa Bullientis, mansi scilicet tres vestiti et absitates quinque, pertinentes ad Biliniacum fiscum. Sed quia hoc jamdictus vir suis precibus evincere nequibat, introduxit secum prælibatum comitem insuper et domnum Hildebodum nostrum quidem ab incunabulis nutritum, nuper vero Cabilonensium, Deo ordinante, creatum episcopum. Quorum precibus evicti, jam tandem ei cœpimus humanitatis aperire sinum, ideoque illi hujus communis decreti præcepimus scripturam fieri, in quo decernentes confirmamus ut supra signatas res sæpe memoratus Ingrannus et uxor sua Wandalmodis in vita sua teneant atque possideant, ea quidem tenore ut annis singulis missa sancti Nazarii duos denariorum solidos ad mensam fratrum reddant. In recompensatione vero hujus rei, dedit partibus nostris isdem vir omnem alodum suum quem in jamdicta villa adquisierat ex Alone fratre Oydelardi quondam archipresbyteri per instrumenta cartarum, reddens nobis ipsas cartas et omnes conquistos suos, addens insuper novam ex latere suo et conjugis suæ cartam. Ut ergo hæc omnia per succedentia tempora inconvulsa maneant, manibus propriis ex nominum subscriptionibus subter dignum jussimus roborare. Actum Augustiduno publice feliciter in Domino. Amen. Rodmundus sanctæ Eduensis ecclesiæ huic scripto assensum præbui et subscripsi. Gerardus humilis archidiaconus subscripsi. Hildebodus episcopus huic decreto subscripsi; Teotbertus humilis archidiaconus subscripsi; Bernardus humilis decanus subscripsi; Radaldus humilis præpositus subscripsi; Amelius humilis archipresbyter subscripsi; Idgrinus archipresbyter subscripsi; Eriveus levita subscripsi; Signum Arlegii; Aydoardus humilis præcentor subscripsi; Odulmannus humilis subscripsi; Signum Wandrici; Ego Lambertus scripsi et subscripsi; Girbaldus humilis hujus operis minister relegi et subscripsi. Data V idus januarii, anno secundo regnante Ludovico rege.